CELEX: 32004R2147
Language: sk
Date: 2004-12-16 00:00:00
Title: Nariadenie Komisie (ES) č. 2147/2004 zo 16. decembra 2004 týkajúce sa zatriedenia určitých druhov tovaru do kombinovanej nomenklatúry

17.12.2004   
            
            
               SK
            
            
               Úradný vestník Európskej únie
            
            
               L 370/19
            
         
      NARIADENIE KOMISIE (ES) č. 2147/2004
   zo 16. decembra 2004
   týkajúce sa zatriedenia určitých druhov tovaru do kombinovanej nomenklatúry
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (EHS) č. 2658/87 z 23. júla 1987 o tarifnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, priloženej k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               Nariadenie (EHS) č. 2658/87 stanovuje všeobecné pravidlá výkladu kombinovanej nomenklatúry; tieto pravidlá sa taktiež uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá alebo ktorá k nej pridáva akékoľvek ďalšie delenie a ktorá je stanovená v osobitných ustanoveniach Spoločenstva s ohľadom na uplatňovanie tarifných a iných opatrení vzťahujúcich sa na obchod s tovarom.
            
         
               (3)
            
            
               Podľa vyššie uvedených všeobecných pravidiel by mal byť tovar opísaný v stĺpci 1 tabuľky uvedenej v prílohe zatriedený pod kód KN, uvedený v stĺpci 2, na základe dôvodov uvedených v stĺpci 3.
            
         
               (4)
            
            
               Je vhodné zabezpečiť, aby sa na záväzné informácie o nomenklatúrnom zatriedení tovaru, vydané colnými orgánmi členských štátov s ohľadom na zatriedenie tovaru do kombinovanej nomenklatúry, ktoré nie sú v súlade s týmto nariadením, mohol držiteľ naďalej odvolávať počas troch mesiacov podľa nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre Colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe je v kombinovanej nomenklatúre zatriedený pod kód KN uvedený v stĺpci 2.
   Článok 2
   Na záväzné informácie o nomenklatúrnom zatriedení tovaru, vydané colnými orgánmi členských štátov, ktoré nie sú v súlade s týmto nariadením, sa možno odvolávať naďalej počas troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom odo dňa jeho uverejnenia v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 16. decembra 2004
      
         
            Za Komisiu
         
         László KOVÁCS
         
         
            člen Komisie
         
      
   
   
      (1)  Ú. v. ES L 256, 7.9.1987, s. 1. Nariadenie naposledy zmenené a doplnené nariadením Komisie (ES) č. 1989/2004 (Ú. v. EÚ L 344, 20.11.2004, s. 5).
   
      (2)  Ú. v. ES L 302, 19.10.1992, s. 1. Nariadenie naposledy zmenené a doplnené Aktom o pristúpení z roku 2003.
   
      PRÍLOHA
      
                  Opis tovaru
               
               
                  Zatriedenie
                  (kód KN)
               
               
                  Dôvody
               
            
                  (1)
               
               
                  (2)
               
               
                  (3)
               
            
                  
                              1.
                           
                           
                              Nelegovaný hliníkový drôt s obsahom hliníka 99,5 %, s priemerom medzi 9 a 14 mm a dĺžkou 500 – 600 m, balený vo zvitkoch so šírkou približne 1,5 m a hmotnosťou 1,5 tony.
                              Zvitok hliníkového drôtu je čiastočne poškodený a zdeformovaný.
                              (Pozri fotografiu A) (1)
                              
                           
                        
               
                  7605 11 00
               
               
                  Zatriedenie sa riadi ustanoveniami všeobecných pravidiel 1 a 6 pre interpretáciu kombinovanej nomenklatúry, poznámkou 1 písm. c) k 76. kapitole a znením kódov KN 7605 a 7605 11 00.
                  Zatriedenie do položky 7602 je vylúčené, pretože nie sú splnené podmienky uvedené v poznámke 8 písm. a) k XV. triede.
                  Miera poškodenia a deformácie predmetných hliníkových zvitkov nemenia charakter výrobku, ide o hliníkový drôt v početných porciách vo zvitku, ktorý naďalej spĺňa definíciu drôtu uvedenú v poznámke 1 písm. c) k 76. kapitole.
               
            
                  
                              2.
                           
                           
                              Nelegovaný hliníkový drôt s obsahom hliníka 99,5 %, s priemerom medzi 9 a 14 mm a dĺžkou 500 – 600 m, balený vo zvitkoch so šírkou približne 1,5 m a hmotnosťou 1,5 tony.
                              Zvitok hliníkového drôtu je čiastočne poškodený a zdeformovaný, následne každá strana otvoru zvitku je zarezaná hydraulickými pákovými nožnicami.
                              Výrobok pozostáva z početných kusov hliníkového drôtu.
                              (Pozri fotografiu B) (1)
                              
                           
                        
               
                  7605 11 00
               
               
                  Zatriedenie sa riadi ustanoveniami všeobecných pravidiel 1 a 6 pre interpretáciu kombinovanej nomenklatúry, poznámkou 1 písm. c) k 76. kapitole a znením kódov KN 7605 a 7605 11 00.
                  Poznámka 8 písm. a) k XV. triede nie je aplikovateľná, pretože hliníkový drôt v rolkách nie je „definitívne“ nepoužiteľný ako hliníkový drôt; preto je zatriedenie do položky 7602 vylúčené.
                  Početné porcie vo zvitku spĺňajú definíciu pre hliníkový „drôt“ podľa poznámky 1 písm. c) k 76. kapitole, preto výrobok zostáva zatriedený v kóde KN 7605 11 00.
               
            
                  
                              3.
                           
                           
                              42″ plazmový panel s pomerom strán zobrazovacej plochy 16 : 9 a konfiguráciou 852 x 480 pixlov.
                              Výrobok pozostáva z hliníkového rámu, ktorý obsahuje vrstvu plazmových buniek medzi dvoma substrátmi zo skla a je vybavený adresovacími a zobrazovacími elektródami.
                              Výrobok je vybavený plochými káblami, ale neobsahuje žiadne iné elektronické komponenty (ako napríklad napájací zdroj alebo ovládače) ani rozhrania na pripojenie k iným prístrojom.
                              Výrobok sa používa ako komponent pri výrobe videomonitorov.
                              (Pozri fotografiu C) (1)
                              
                           
                        
               
                  8529 90 81
               
               
                  Zatriedenie sa riadi ustanoveniami všeobecných pravidiel 1 a 6 pre interpretáciu kombinovanej nomenklatúry, poznámkou 2 písm. b) k XVI. triede a znením kódov KN 8529, 8529 90 a 8529 90 81.
                  Výrobok nemôže byť zatriedený ako nedohotovený výrobok podľa všeobecného pravidla 2 písm. a) pre interpretáciu kombinovanej nomenklatúry, pretože je vybavený iba plochými káblami.
                  Výrobok nemožno zatriediť do položky 8473 ako časť a súčasť zobrazovacích jednotiek strojov na automatické spracovanie údajov ani do položky 8531 ako časť a súčasť návestných indikátorových panelov, pretože nie je vhodný výhradne alebo hlavne na použitie so strojom na automatické spracovanie údajov položky 8471 alebo s návestným indikátorovým panelom položky 8531.
                  Vzhľadom na jeho rozmery a vlastnosti je tovar zatriedený do položky 8529 ako časť a súčasť videomonitora položky 8528.
               
            
                  
                              4.
                           
                           
                              42″ farebný plazmový monitor s pomerom strán zobrazovacej plochy 16 : 9 a konfiguráciou 1 024 x 768 pixelov.
                              Výrobok je vybavený zásuvnou kartou („slot-in board“) s nasledujúcimi rozhraniami:
                              
                                          —
                                       
                                       
                                          RGB vstup;
                                       
                                    
                                          —
                                       
                                       
                                          sériový RS-232 C interface;
                                       
                                    
                                          —
                                       
                                       
                                          audiovstup;
                                       
                                    
                                          —
                                       
                                       
                                          zásuvka pre ďalšiu zásuvnú („slot-in“) kartu.
                                       
                                    Zásuvka pre druhý interface typu „slot-in“ umožňuje pripojenie rôznych prídavných zásuvných kariet pre široký rozsah vstupných zdrojov, napríklad zložených videosignálov, S-videosignálov a zložkových videosignálov.
                           
                        
               
                  8528 21 90
               
               
                  Zatriedenie sa riadi ustanoveniami všeobecných pravidiel 1 a 6 pre interpretáciu kombinovanej nomenklatúry a znením kódov KN 8528, 8528 21 a 8528 21 90.
                  Zatriedenie do položky 8471 je vylúčené, pretože výrobok nie je výhradne alebo hlavne určený na použitie v systéme automatického spracovania údajov (pozri poznámku 5 B písm. a) k 84. kapitole a vysvetlivky HS k položke 8471 I.D).
                  Výrobok nemožno zatriediť do položky 8531, pretože jeho funkcia nespočíva v poskytnutí vizuálnej indikácie na signalizačné účely (pozri vysvetlivky HS k položke 8531 D).
                  Výrobok je videomonitor položky 8528, pretože je konštruovaný tak, aby umožnil na obrazovke reprodukciu širokého rozsahu videosignálov.
               
            
                  
                              5.
                           
                           
                              Nové štvorkolesové vozidlo vybavené piestovým vznetovým spaľovacím motorom s objemom valcov 954 cm3, s celkovou hmotnosťou približne 1 800 kg (hmotnosť vozidla 720 kg a hmotnosť nákladu 1 080 kg) a s približnými rozmermi 2,9 m (dĺžka) x 1,6 m (šírka).
                              Vozidlo je vybavené dvoma sedadlami, z ktorých jedno je určené pre vodiča.
                              Za sedadlami sa nachádza priestor s rozmermi približne 1,2 m (dĺžka) a 1,4 m (šírka). Vybavený je vyklápacou hydraulikou. Tento priestor je určený na montáž zadného boxu, mechanického zariadenia alebo podobného vybavenia.
                              Priestor v oblasti sedadiel je menší ako priestor za sedadlami.
                              Vozidlo sa nepredkladá so zadným boxom ani iným vybavením.
                              (Pozri fotografiu D) (1)
                              
                           
                        
               
                  8704 21 91
               
               
                  Zatriedenie sa riadi ustanoveniami všeobecných pravidiel 1 a 6 pre interpretáciu kombinovanej nomenklatúry a znením kódov KN 8704, 8704 21 a 8704 21 91.
                  Vozidlo sa zásadne nekonštruuje na ťahanie alebo postrkovanie iného vozidla, stroja alebo nákladu, a preto nespĺňa požiadavky uvedené v poznámke 2 k 87. kapitole.
                  Nie je určené hlavne na prepravu osôb.
                  Nejde o dumper (pozri vysvetlivky HS k podpoložke 8704 10).
                  Vzhľadom na jeho konštrukciu (napr. vyklápaciu hydrauliku) je hlavne určené na prepravu tovaru.
               
            
                  A)
               
               
                  
                     
               
            
                  B)
               
               
                  
                     
               
            
                  C)
               
               
                  
                     
               
            
                  D)
               
               
                  
                     
               
            
         (1)  Fotografie slúžia len na informačné účely.